जब हमने संविधान बनाया तो सदियों की गैर बराबरी को खत्म करके एक प्रबुद्ध भारत के निर्माण सपना भी देखा था, ताकि संकीर्णता एवं जड़ता के दलदल में फंसा ये समाज आधुनिकता और मानववाद के रास्ते पर चलकर दुनिया को एक नयी दिशा देगा। लोकतंत्र के जरिये हमने संकीर्णता, भेदभाव, ऊंचनीच के पुराने किलों को ध्वस्त करने का सोचा, लेकिन आज लोकतंत्र इन्हीं ताकतों को सबसे बड़ा हथियार बन गया है। हर वक्त ये जाति, धर्म, मजहब, भाषा की ताकतें व्यक्तिगत आजादी की सबसे बड़ी दुश्मन हैं और इनके खात्मे के लिए हो रहे सारे प्रयासों को समाप्त करने की कोशिशें करती रहती हैं। रस्म और रिवाज समय के अनुसार बदलने चाहिए और इसलिए संवैधानिक मूल्यों की नैतिकता ही भारत को एक रख पायेगी। क्योंकि धर्म, जाति और इलाको की नैतिकताएं अपनी अलग अलग होती हैं लेकिन जब एक राष्ट्रीय नैतिकता की बात आएगी तो हमारे लिए संवैधानिक नैतिकता को ही अपने जीवन का हिस्सा बनाना पड़ेगा। सोहनी-महिवाल, हीर-रांझा, शीरीं-फरहाद, लैला-मजनू, सस्सी-पुन्नु जैसे प्रेमी युगल सदियों से हमारे देश के जनमानस में रचे-बसे हैं, जिनका प्रेम सांस्कृतिक प्रतीकों में बदल गया, जिसे न तो सामाजिक निषेध और न दुनियावी रस्मो-रिवाज छू पाते हैं। शायद तारीक भट एवं सुमाया बशीर का सहजता में हुआ प्रेम भी ऐसी ही कोई इबारत बन जाये और हम एक बार फिर इस गंभीर विषय पर कुछ उदार होने की कोशिश करें।